
ועדת הכספים 
 13/12/2011 

הכנסת השמונה-עשרה 
נוסח לא מתוקן

 מושב רביעי
<פרוטוקול מס' 922 >
 מישיבת ועדת הכספים 
 יום שלישי, י"ז בכסלו התשע"ב (13 בדצמבר 2011), שעה 12:45
<סדר היום:>
<תקנות התעבורה (תיקון מס' ), התשע"ב-2011 - הסדרים בעניין הנחה באגרת רישוי רכב לנכה>
נכחו:

<חברי הוועדה:> 
משה גפני – היו"ר

רוחמה אברהם-בלילא

זבולון אורלב

אורי  אריאל

מגלי והבה

ציון פיניאן

<מוזמנים:> 
	עו"ד חוה ראובני
	–
	הלשכה המשפטית, משרד התחבורה והבטיחות בדרכים

	אבנר עורקבי
	–
	יו"ר אהב"ה, ארגון הנכים בישראל המיוחד


<ייעוץ משפטי: >
שגית אפיק 
<מנהל הוועדה:>
טמיר כהן 
<קצרנית פרלמנטרית:>
חבר המתרגמים – אהובה שרון
<תקנות התעבורה (תיקון מס' ), התשע"ב -2011 - הסדרים בעניין הנחה באגרת רישוי רכב לנכה>
<היו"ר משה גפני:>
אני פותח את ישיבת ועדת הכספים. על סדר היום תקנות התעבורה (תיקון מס'), התשע"ב-2011 – הסדרים בעניין הנחה באגרת רישוי רכב לנכה.
<עו"ד חוה ראובני:>
אני מתנצלת שלא הייתי כאן קודם. הייתה איזו אי הבנה ביני לבין צוות הוועדה לגבי השעה.
<טמיר כהן:>
קיבלתם זימון דרך המשרד. אני לא יודע על איזו אי הבנה את מדברת.

<חוה ראובני:>
עוזרת השר שמטפלת בזה הייתה חולה.

<היו"ר משה גפני:>
לא נורא. אף אחד לא כועס על אף אחד. הנה, אנחנו בתקנות האלה.

<חוה ראובני:>
התקנות האלה עוסקות בשני דברים. תקנות 1 ו-2 הן למעשה עיגון של פרקטיקה נוהגת בפועל שרק חשבנו שהיא לא מעוגנת מספיק טוב בעניין הליכי מתן פטור  באגרת רישוי לנכים. נכים אינם משלמים אגרת רישיון רכב רגיל אלא הם משלמים סכום שהיום עומד על 26 שקלים לשנה. אנחנו רוצים לוודא שהרכב שעליו יינתן הפטור לא יהיה  רישום פיקטיבי על שם נכים. שוב, זאת פרקטיקה נוהגת ועלתה השאלה אם שינוי התקנות תומך בזה. בעבר   הפטור היה יכול להינתן רק לרכב שרשום על שם נכה ואחר כך הרחבנו את זה על מנת למנוע צורך בהעברות בתוך המשפחה כשיש ילד נכה או משהו כזה והרכב רשום על שם הנכה, על שם בן זוגו, על שם האפוטרופוס שלו.

עלתה השאלה, לדעתנו גם היום זה אסור, לרשום על שם הנכה ועוד מישהו כמו אח שלו, בן שלו וכיוצא בזה. ברגע שמרחיבים את המעגל, כל אחד מהמנויים בתקנות זה עוד מישהו.

<ציון פיניאן:>
לא הבנתי. נכה לא יכול לרשום את המספר על שם הבן שלו? מה נהוג היום?

<חוה ראובני:>
מה שנהוג ומה שאנחנו רוצים לעגן זה שהפטור יינתן לרכב שרשום או על שם הנכה או על שם האפוטרופוס שלו שאלה הורים או חסוי בגיר, האפוטרופוס על פי דין, או על שם בן זוג או איזשהו שילוב ביניהם. אנחנו לא רוצים מישהו חיצוני למעגל הזה כי זה פותח פתח למצב של רישומים פיקטיביים. יש משפחה, בגירים בריאים ובמשפחה הזאת יש גם אח נכה, רושמים את הרכב על שם האח הנכה והמשפחה הבריאה, הרכב שמשמש אותה, משלמים אגרות רישוי של 26 שקלים במקום הסכום הקבוע. אין בזה הטבת ניידות אלא זאת הטבה כלכלית. 
זאת הפרקטיקה הנוהגת. על ידי כך אנחנו סוגרים את המעגל. אם מדובר בילד נכה, הרכב יכול להיות רשום על שם ההורים. אם מדובר אדם נכה הרכב יכול להיות רשום גם על שם בן או בת הזוג שלו, אבל לא שיהיה מצב שכאשר יש נכה, זה כל אחד אחר, מי שבא, מכיר אותו ונותן בו אמון.

<אבנר עורקבי:>
יש לנו מקרה של הורים גרושים ולאם אין רישיון רכב ויש לה ילד נכה. מה עושים במקרה הזה?

<חוה ראובני:>
אם אין רכב, אין מה לתת פטור.

<אבנר עורקבי:>
היא רוצה להשיג רכב לילד הנכה שלה. 

<חוה ראובני:>
היא זכאית אם הרכב יירשם על שמה.

<אבנר עורקבי:>
חייב להיות לה רישיון אבל אין לה רישיון נהיגה.

<חוה ראובני:>
אני לא עוסקת כאן ברישיונות נהיגה.

<זבולון אורלב:>
אבל את לא יכולה להתעלם מהבעיה.

<חוה ראובני:>
אין כאן שאלה של מי נוהג בפועל ברכב.

<רוחמה אברהם-בלילא:>
אבל למה אתם לא נותנים פתרון? זאת השאלה שלו.

<חוה ראובני:>
אני לא מספקת נהגים. אני אומרת שאני מעמידה לרשות הנכה הזה רכב בהקלה.

<זבולון אורלב:>
הוא שואל שאלה מאוד פשוטה. יש ילד נכה והוא במשמורת אצל האימא שאין לה רישיון נהיגה. השאלה היא אם אין לה רישיון נהיגה, האם היא רשאית להחזיק רכב?

<חוה ראובני:>
בוודאי. זה לא מותנה ברישיון נהיגה. הפטור הוא על הרכב ואני לא מתעכבת מי נוהג בו.
<זבולון אורלב:>
זאת תשובה.

<חוה ראובני:>
הפטור הוא פר רכב.

<היו"ר משה גפני:>
אם אני מסכם את הדברים שלך לגבי השאלה של אבנר עורקבי, אם יש ילד נכה ויש לו אימא שהיא האפוטרופסית שלו ואין לה רישיון נהיגה, היא רשאית לקנות רכב על שמה גם אם אין לה רישיון והיא יכולה לקחת את השכן כנהג.

<חוה ראובני:>
בוודאי. כן. בהחלט.

<היו"ר משה גפני:>
תודה. דבר שני, אני רוצה לדעת היום, לפני שאנחנו מאשרים את התקנות, האם השכן של הנכה, הרכב יכול להירשם על שמו.

<חוה ראובני:>
ולקבל את ההנחה באגרה? לא.

<היו"ר משה גפני:>
היום. לפי התקנות היום אין מציאות כזאת.

<חוה ראובני:>
אנחנו חושבים שגם היום הפרשנות הנכונה של התקנה אוסרת את זה. 

<היו"ר משה גפני:>
איך אתם נוהגים?

<חוה ראובני:>
לא מכירים בזה. לא מאפשרים את זה. 

<היו"ר משה גפני:>
אני מדבר עכשיו על הפרקטיקה.

<חוה ראובני:>
גם אני מדברת על הפרקטיקה.

<היו"ר משה גפני:>
כן, אבל אני שואל ואת משיבה.

<חוה ראובני:>
אני משיבה על הפרקטיקה דהיום. רכב שרשום על שם הנכה ומישהו אחר שאיננו בן זוג או אפורטופוס, לא זכאי לפטור מאגרת רישוי.

<היו"ר משה גפני:>
אתם לא נותנים לו.

<חוה ראובני:>
לא. אנחנו רוצים לוודא שלא תהיה שאלה אם אכן זאת הפרשנות החוקית או לא.

<שגית אפיק:>
כי הייתה שאלה? כי זה עלה?

<חוה ראובני:>
זה עלה לפני חודשיים. נכה מבוגר ובנו, עלתה השאלה בהקשר הזה.

<שגית אפיק:>
רגע, נכה מבוגר ובנו.

<חוה ראובני:>
נכה מבוגר ובנו הבגיר. הרכב שהיה רשום על שם הבן, ביקשו להוסיף את האבא ולקבל פטור מאגרת רישוי. אנחנו לא מונעים מהרכב הזה להסיע את האבא. רכב כזה עשוי אפילו לקבל תו חניה לנכה, אבל לא פטור.

<היו"ר משה גפני:>
את כנראה מאוד מוכשרת, אבל אנחנו לא.

<זבולון אורלב:>
תרשו לי להסביר. יש אבא זקן נכה והוא זכאי לקבל רכב. יש לו בן בריא לחלוטין. היא אומרת שאם הרכב יהיה רשום על שם הבן, הרכב לא יקבל את ההנחה. הרכב צריך להיות רשום על שם האבא. הבן יכול לנהוג.

<שגית אפיק:>
אבל השאלה היא אם הוא יהיה רשום על שם שניהם.

<זבולון אורלב:>
לא יקבל. מה הבעיה? שיהיה רשום על שם האבא כדי למנוע כל מיני רמאויות וניצול לרעה.

<חוה ראובני:>
אם הבן גר בבאר שבע והאבא נכה וגר בחיפה, יקבלו פטור? הרי זה גם לא ישמש את הנכה.

<אבנר עורקבי:>
אני חוזר עם השאלה אליך. אם הרכב הזה רשום על שם האם, ילד נכה, הוא מקבל את הפטור מהאגרה?

<חוה ראובני:>
כן. 

<שגית אפיק:>
היא האפוטרופסית שלו. זה שונה מבן בגיר ואבא. האימא היא האפוטרופסית של הילד הנכה.

<היו"ר משה גפני:>
מה אתם מבקשים בתקנות?

<חוה ראובני:>
זאת התקנה הראשונה, תיקון לתקנה 272(א).

תיקון לתקנה 290(א) עוסק בשאלה של נכה שקנה או מכר רכב בתוך שנת הרישוי שלו ואיך מממשים את הפטור או ביטול הפטור. נכה קנה רכב, נניח רכב חדש, היה לו פטור ובאמצע השנה רישיון הרכב בתוקף והוא מוכר את הרכב. הפרקטיקה הנוהגת היא שהקונה נדרש לשלם את ההפרשים באגרת רישוי עד סוף אותה שנה. אנחנו רוצים לעגן את זה. זה לא כתוב במפורש בשום מקום.
בנוסף, נכה קונה רכב יד שנייה, לא רכב חדש, רישיון הרכב שלו בתוקף מכוח זה ששילם המוכר, זה שמכר לו את הרכב, הנכה מקבל החזרים כך שהוא יהיה פטור כבר ביתרת השנה הזאת ולא רק בשנה הבאה.

<מגלי והבה:>
זה לא היה כתוב עד עכשיו?

<חוה ראובני:>
זה לא כתוב בשום מקום עד עכשיו. זאת הפרקטיקה שנוהגת שנות דור ואנחנו מבקשים לעגן את זה.

<שגית אפיק:>
זאת אומרת, הייתם מחזירים חלקית.

<חוה ראובני:>
חלקית.

<שגית אפיק:>
אין כאן שינוי בתקנות האלה לעומת המצב הנוהג.

<חוה ראובני:>
לא, אין שינוי. זה עיגון של פרקטיקה נוהגת.
<שגית אפיק:>
תקריאי את שינויי הנוסח שעשית.

<חוה ראובני:>
עשיתי עקוב אחרי שינויים.

בתקנה 290א(1)(א)(4), הרכב נרשם כאמור בתקנה 272א(א)(2) ולעניין פסקה זו יהיה הפטור האמור בתקנה זו, למעט סכום האגרה שבה הוא חייב לפי תקנה 272א. דהיינו, לא פטור מוחלט אלא הוא עדיין צריך לשלם את ה-26 שקלים שהם אגרת רישוי של נכה.

תקנה 3, עניינה אחר. תקנה 3 עניינה בנכי צה"ל מאה אחוזים פלוס. יש נכי צה"ל במצב חמור מאוד ודרגת נכותם עולה על מאה אחוזים. לנכי צה"ל כאלה משרד הביטחון קונה רכבים שהם בבעלותו של משרד הביטחון והוא מעמיד אותם לשימושם של הנכים. כאשר אותו נכה יקבל רכב אחר, כאשר הרכב מוחלף אחרי פרק הזמן שחוק השיקום מקנה לו, או כאשר הנכה חלילה הולך לעולמו, הרכב אמור לחזור למשרד הביטחון. הבעיה היא שבמצב הנוכחי, כאשר רושמים את הרכב על שם הנכה, זה יוצר בעיות במצב של החלפות ובמצב של ירושות ולפעמים הליכי הוצאה לפועל יוצרים בעיות בגלל שנוצר פער בין הבעלות לפי דיני הקניין, שזה של משרד הביטחון, לבין הבעלות הרשומה שהיא של הנכה.
משרד הביטחון פנה אלינו וביקש לתקן את המצב הזה ולא לרשום את הרכבים על שם הנכה אלא לרשום אותם על שמו בלי לפגוע בזכותו של הנכה לשלם את האגרה המופחתת של 26 שקלים. 

לפיכך אנחנו מציעים פטור מיוחד מאגרת רישוי באותה רמה של 26 שקלים לרכבים כאלה שהם רכב רפואי בבעלות משרד הביטחון ומשמשים נכה כזה.
<זבולון אורלב:>
הרכב הוא בבעלות משרד הביטחון אבל הוא רשום על שמו של הנכה. איך זה יכול להיות?

<חוה ראובני:>
על פי הדין במדינת ישראל, בניגוד למרשם המקרקעין נניח, מרשם כלי הרכב לא מרשם קנייני. יכול להיות פער בין הבעלות הרשומה על רכב לבין הבעלות הקניינית בו. 

<זבולון אורלב:>
הבעלים הוא לא בעל הקניין?

<חוה ראובני:>
הבעלות הקניינית נקבעת לפי דיני הקניין והיא לא תלויה ברישום הרכב. הוא יכול להיות אינדיקציה אבל הוא לא זה שקובע בניגוד למקרקעין שם הבעלות היא אך ורק כפי שמופיעה. הפסיקה מכירה בזה וזה הדין במדינת ישראל.

<זבולון אורלב:>
אני מודה פעם ראשונה אני שומע את זה.

<חוה ראובני:>
זה דבר שמאפשר איזושהי גמישות בשוק אבל יש לו לפעמים השלכות שיוצרות בעיות וזאת אחת מהן.

<זבולון אורלב:>
מה עמדת ארגון נכי צה"ל? הם מסכימים לדבר הזה, למחוק את שם הנכה מהרכב?

<חוה ראובני:>
אני לא חושבת שזה משליך.

<מגלי והבה:>
אם משרד הביטחון יחליט לקחת את הרכב, הוא יעמיד אותו וייקח אותו.

<חוה ראובני:>
זה לא משליך כהוא זה על הנכה.

<זבולון אורלב:>
אדוני, אני מציע לאשר את זה אבל אני אבקש רביזיה כדי  לוודא עם ארגון נכי צה"ל.

<טמיר כהן:>
הם הוזמנו.

<זבולון אורלב:>
אני לא בעד זה שנקבל החלטות שנוגעות לנכים בלי לשמוע אותם.

<שגית אפיק:>
תקנה 11(ב) כמו שאני מבינה אותה, היא הטבה מוחלטת.  מה שהסבירו כרגע, זאת הטבה מוחלטת.
<חוה ראובני:>
בוודאי. רבותיי, אני מבקשת להסביר.
<זבולון אורלב:>
אני אצביע בעד, אבל תדאגי שיהיה מכתב לוועדה מארגון נכי צה"ל שהוא תומך בזה.

<היו"ר משה גפני:>
טמיר אומר לי נכון. הארגון הוזמן והם לא אמרו כלום.

<חוה ראובני:>
אני מבקשת להוסיף כדי להפיס את דעתו של חבר הכנסת אורלב. התקנה הזאת איננה קובעת איך יירשם הרכב. אני משאירה את זה, זה בין הנכה לבין משרד הביטחון. אני רק קובעת שהיה ויירשם רכב כזה על שם משרד הביטחון, הפטור מאגרה יעמוד בעינו כאילו היה רשום על שם הנכה.
<זבולון אורלב:>
אנחנו כאן נותנים לגיטימציה לשינוי המצב הקיים. 

<חוה ראובני:>
אני לא מתערבת בהליך של הרישום. את זה הם יעשו.

<זבולון אורלב:>
אנחנו נותנים לגיטימציה לשינוי המצב הקיים. תביאו מכתב מארגון נכי צה"ל ונאשר.

<היו"ר משה גפני:>
היא לא מביאה. 

<חוה ראובני:>
אני לא משרד הביטחון.

<היו"ר משה גפני:>
אנחנו נפנה. טמיר, צריך לפנות אליהם ולשאול אותם למה הם לא באו. אם יש להם עניין, שיגידו מה העניין שלהם.

אני יכול להוריד את שלושים הימים? לשם מה צריך את שלושים הימים?  שלושים הימים הם לגבי הכול?

<חוה ראובני:>
לא. שלושים הימם מתייחסים רק לשלישי.

<היו"ר משה גפני:>
אני מבקש או שתורידי או על הכול כי אחרת יוצא שאנחנו לא בני אדם. על ההטבה אנחנו אומרים שלושים ימים.

<חוה ראובני:>
אדוני, זה לא משנה את המצב הקיים. 

<היו"ר משה גפני:>
שלושים ימים על הכול או שלושים ימים על אף אחד.

<חוה ראובני:>
שלושים ימים על אף אחד.

<היו"ר משה גפני:>
אז מורידים את שלושים הימים.

<שגית אפיק:>
מיום הפרסום.

<היו"ר משה גפני:>
בסדר. אנחנו מצביעים על אישור התקנות.

הצבעה 
התקנות אושרו פה אחד
התקנות אושרו בלי ההגבלה של שלושים הימים.

<זבולון אורלב:>
אני מזכיר את הרביזיה.
<היו"ר משה גפני:>
יש בקשה לרביזיה של חבר הכנסת אורלב על הסעיף הספציפי הזה של ארגון נכי צה"ל. אנחנו נפנה מהוועדה אליהם. אם התשובה היא חיובית, הוא מסיר את הרביזיה.

תודה רבה. אני מודה לך. הישיבה נעולה.

<הישיבה ננעלה בשעה 13:00>
